CELEX: 52013DC0393
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-gvern fil-Polonja

|
			
		
		
		52013DC0393
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-gvern fil-Polonja /* COM/2013/0393 final - 2013/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li tintemm is-sitwazzjoni ta'
defiċit eċċessiv tal-gvern fil-Polonja

IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(7)
tiegħu,
Wara li kkunsidra
r-rakkomandazzjoni mingħand il-Kummissjoni Ewropea,
Billi:
(1)       Skont l-Artikolu 126
tat-Trattat dwar il-Funzjonament tal-Unjoni Ewropea (TFUE), l-Istati Membri
għandhom jevitaw defiċits eċċessivi tal-gvern.
(2)       Il-Patt ta' Stabbilità u
Tkabbir huwa bbażat fuq l-għan ta' finanzi sodi tal-gvern bħala
mezz biex jissaħħu l-kundizzjonijiet għall-istabbilità
tal-prezzijiet u għal tkabbir sostenibbli b'saħħtu li jwassal għall-ħolqien
tal-impjiegi.
(3)       Fis-7 ta' Lulju 2009,
il-Kunsill iddeċieda, skont l-Artikolu 104(6) tat-Trattat li
jistabbilixxi l-Komunità Ewropea (TKE), li fil-Polonja kien hemm defiċit
eċċessiv u ħareġ rakkomandazzjoni sabiex jiġi
kkoreġġut id-defiċit eċċessiv sa mhux aktar tard
mill-2012[1],
skont l-Artikolu 104(7) TKE u l-Artikolu 3 tar-Regolament tal-Kunsill
(KE) Nru 1467/97 tas-7 ta' Lulju 1997 dwar li
titħaffef u tiġi ċċarata l-implimentazzjoni
tal-proċedura ta' defiċit eċċessiv[2]. Sabiex iġibu
d-defiċit tal-amministrazzjoni pubblika taħt it-3% tal-PDG b'mod
kredibbli u sostenibbli, l-awtoritajiet Pollakki ġew irrakkomandati li
jimplimentaw il-miżuri tal-istimolu fiskali fl-2009 kif ippjanat,
jiżguraw aġġustament baġitarju strutturali annwali medju
ta' mill-inqas 1¼% punti perċentwali tal-PDG bi tnedija fl-2010,
jiddefinixxu l-miżuri dettaljati li huma meħtieġa sabiex
id-defiċit jinġieb taħt il-valur ta' referenza sal-2012 u
jintroduċu riformi sabiex irażżnu n-nefqa kurrenti primarja
matul is-snin ta' wara. Il-Kunsill stabbilixxa l-iskadenza
tas-7 ta' Jannar 2010 biex tittieħed azzjoni effettiva.
(4)       Fit-3 ta' Frar 2010,
il-Kummissjoni kkonkludiet li, abbażi tat-tbassir tal-ħarifa 2009
tas-servizzi tal-Kummissjoni, il-Polonja kienet ħadet l-azzjoni
neċessarja għall-konformità mar-rakkomandazzjoni tal-Kunsill
tas-7 ta' Lulju 2009 biex iġġib id-defiċit
tal-gvern taħt il-valur ta' referenza ta' 3% tal-PDG u qieset li,
għaldaqstant, ma kien meħtieġ l-ebda pass addizzjonali
fil-proċedura ta' defiċit eċċessiv. Abbażi tat-tbassir
tagħha tal-ħarifa 2011, il-Kummissjoni kkunsidrat li l-Polonja ma
kinitx fit-triq it-tajba u talbet għal miżuri addizzjonali, li
l-Polonja pprovdiet. Għaldaqstant, fil-11 ta' Jannar 2012,
il-Kummissjoni kkonfermat li l-awtoritajiet Pollakki kienu ħadu azzjoni
effettiva għal korrezzjoni f'waqtha u sostenibbli tad-defiċit
eċċessiv u l-ebda passi oħra fil-proċedura dwar
id-defiċit eċċessiv tal-Polonja ma kienu meħtieġa
f'dak iż-żmien[3].
(5)       Skont l-Artikolu 3(5)
tar-Regolament (KE) Nru 1467/97, il-Kunsill jista' jiddeċiedi, fuq
rakkomandazzjoni mill-Kummissjoni, li jadotta rakkomandazzjoni riveduta skont
l-Artikolu 126(7) tat-TFUE, jekk tkun ittieħdet azzjoni effettiva u
jekk żviluppi ekonomiċi negattivi mhux mistennija li kellhom
konsegwenzi żvantaggużi kbar għall-finanzi tal-gvern
iseħħu wara l-adozzjoni ta' dik ir-rakkomandazzjoni. L-iżviluppi
ekonomiċi żvantaġġużi mhux mistennija b'effetti
baġitarji żvantaġġużi kbar se jitqiesu fuq l-isfond
tat-tbassir ekonomiku li fuqu hija bbażata r-rakkomandazzjoni tal-Kunsill.
(6)       Skont l-Artikolu 126(7) TFUE
u l-Artikolu 3 tar-Regolament tal-Kunsill (KE) Nru 1467/97,
il-Kunsill huwa meħtieġ jagħmel rakkomandazzjonijiet lill-Istat
Membru kkonċernat bil-ħsieb li tintemm is-sitwazzjoni ta'
defiċit eċċessiv fi żmien determinat. Ir-rakkomandazzjoni
għandha tistabbilixxi żmien massimu ta' sitt xhur sabiex
tittieħed azzjoni effettiva mill-Istat Membru kkonċernat biex
jikkoreġi d-defiċit eċċessiv. Minbarra dan,
f'rakkomandazzjoni biex jiġi kkoreġut defiċit eċċessiv,
il-Kunsill għandu jitlob għall-ilħuq ta' miri baġitarji
annwali li, abbażi tat-tbassir li fuqu tissejjes ir-rakkomandazzjoni,
ikunu konsistenti ma' titjib minimu annwali fil-bilanċ strutturali,
jiġifieri l-bilanċ aġġustat ċiklikament minbarra
miżuri ta' darba u miżuri temporanji oħrajn, ta' mill-inqas 0,5%
tal-PDG bħala valur ta' referenza.
(7)       It-tbassir tar-rebbiegħa
2009 tas-servizzi tal-Kummissjoni, li kien jifforma l-bażi
tar-rakkomandazzjoni tal-Kunsill skont l-Artikolu 104(7) TKE
tas-7 ta' Lulju 2009, ipprojetta li l-ekonomija Pollakka kellha
tespandi b'0,8% fl-2010, filwaqt li s-snin 2011 u 2012 kienu lil hinn
mill-orizzont ta' dak it-tbassir. Fl-2009, il-PDG reali żdied b'1,6% u dan
kien prinċipalment xprunat minn politika fiskali u monetarja aktar laxka,
l-influssi ta' fondi tal-UE li jiffinanzjaw l-investimenti fl-infrastruttura u
deprezzament tal-munita. It-titjib fl-esportazzjoni u l-irkupru tad-domanda
domestika wasslu għal irkupru fl-2010 u l-2011, meta l-PDG reali kiber bi
3,9% u 4,5%, rispettivament, biex b'hekk it-tkabbir tal-PDG fl-2010 kien 'il
fuq sew miż-0,8% tal-PDG mistenni fit-tbassir tar-rebbiegħa 2009
tas-servizzi tal-Kummissjoni. It-tbassir tar-rebbiegħa 2009 tas-servizzi
tal-Kummissjoni, li kien qed jistenna l-għeluq tad-distakk wara l-perjodu
tat-tbassir, b'mod impliċitu assuma rata ta' tkabbir tal-ekonomija
Pollakka madwar il-potenzjal tagħha fis-snin ta' wara t-tbassir.
Madankollu, l-ekonomija Pollakka naqqset drastikament ir-ritmu tagħha
fl-2012 bi tkabbir reali tal-PDG ta' 1,9%. L-investiment, speċjalment il-bini,
kien affettwat ħażin mill-konsolidazzjoni tal-gvern, minn tkabbir
imrażżan tal-kreditu u minn eżitazzjoni mill-unitajiet
domestiċi sabiex jixtru proprjetà immobbli. B'mod ġenerali,
il-Polonja kellha attività ekonomika relattivament reżiljenti
fl-2009-2012, għalkemm bi tkabbir reali tal-PDG anqas minn dak potenzjali
fl-2012, l-aktar minħabba l-kriżi ekonomika u finanzjarja globali.
(8)       It-tbassir tar-rebbiegħa
2013 tas-servizzi tal-Kummissjoni jipprojetta żieda fil-PDG reali ta' biss
1,1% fl-2013. Il-konsum privat huwa mistenni li jikber b'0,8% minħabba
telf ta' impjiegi, tkabbir dgħajjef tal-pagi u bini mill-ġdid
tat-tfaddil min-naħa tal-unitajiet domestiċi. Ix-xejra
tal-formazzjoni tal-kapital gross fiss, b'mod partikolari fil-kostruzzjoni infrastrutturali,
tidher li se tibqa' negattiva bi tnaqqis ta' 2,6%, li jirrifletti aktar
konsolidazzjoni fiskali, domanda esterna dgħajfa u tkabbir dgħajjef
tal-kreditu. Fl-2014, hija mistennija żieda fil-pass tal-ekonomija bi
tkabbir reali tal-PDG ta' 2,2%, għalkemm dan huwa soġġett
għal riskji fiż-żewġ direzzjonijiet skont il-veloċità
tal-irkupru globali. 
(9)       Id-defiċit
tal-amministrazzjoni pubblika kien qabeż għal 7,4% tal-PDG fl-2009
(minn 3,7% tal-PDG fl-2008) minħabba stimolu fiskali mdaqqas, u dinamika
intrinsika qawwija tan-nefqa bbażata fuq tkabbir għoli. Wara li
nbdiet il-proċedura ta' defiċit eċċessiv, il-miżuri
ta' konsolidazzjoni fl-2010 kienu mmirati lejn il-kont tal-pagi tas-settur
pubbliku, l-infiq attwali u żieda fid-dazji tas-sisa. Minkejja dawn
il-miżuri ta' konsolidazzjoni ta' 0,6% id-defiċit nominali żdied
għal 7,9% tal-PDG fl-2010, xprunat minn żieda mdaqqsa fl-investiment
pubbliku (0,4% tal-PDG) u fil-konsum intermedju (0,5% tal-PDG). Mill-2011,
id-defiċits nominali ġew influwenzati mill-isforz ta' konsolidazzjoni
li kompla għaddej, inkluż tnaqqis fil-kontribuzzjonijiet soċjali
trasferiti lejn il-fondi miftuħa tal-pensjonijiet, żidiet fir-rati
tal-VAT u bidliet li jżidu d-dħul f'taxxi oħra, l-introduzzjoni
ta' regola temporanja tal-infiq u qtugħ fl-infiq fuq politiki attivi
tas-suq tax-xogħol. Għalhekk, id-defiċit nominali naqas
għal 5% tal-PDG fl-2011. 
(10)     Id-defiċit
tal-amministrazzjoni pubblika, skont dejta reali rrapportati fin-notifika
tal-Eurostat ta' April 2013, laħaq it-3,9% tal-PDG fl-2012.
Ir-riżultat tad-defiċit tal-2012 huwa ogħla mit-3,5% tal-PDG
mistennija u mħabbra pubblikament mill-awtoritajiet Pollakki f'Settembru
2012. B'mod partikolari, in-nefqa fuq l-imgħax u t-trasferimenti
soċjali kienet ogħla milli mbassar. Fuq in-naħa tad-dħul,
it-taxxi indiretti, u b'mod partikolari l-VAT, kienu sostanzjalment inqas milli
kien previst. Riżultat saħansitra agħar ġie evitat
minħabba eżekuzzjoni aktar baxxa ta' investimenti pubbliċi,
parzjalment kontrobilanċjata minn trasferimenti tal-kapital riċevuti
aktar baxxi.
(11)     It-tbassir tar-rebbiegħa
2013 tas-servizzi tal-Kummissjoni jipprojetta defiċit tal-amministrazzjoni
pubblika ta' 3,9% tal-PDG fl-2013 (kontra l-mira tad-defiċit tal-Polonja
għall-2013 ta' 3,5% tal-PDG) u, f'xenarju tal-ebda tibdil fil-politika,
ta' 4,1% tal-PDG fl-2014. Jekk jitqiesu l-miżuri addizzjonali li jinsabu
fl-aġġornament tal-2013 tal-Programm ta' Konverġenza (PK)
Pollakk, li ġie ippubblikat wara d-data tal-għeluq tat-tbassir
tar-rebbiegħa 2013 tas-servizzi tal-Kummissjoni dan ftit li xejn ibiddel
il-valutazzjoni. Għall-2013 il-PK ma jinkorporax miżuri
diskrezzjonali ġodda. Għalkemm il-PK jipprevedi li r-rati tal-VAT
jinżammu fil-livell attwali tagħhom minflok jitbaxxew,
l-inklużjoni ta' din il-miżura, skont l-istimi tal-Kummissjoni,
tnaqqas id-defiċit tal-2014 għal 3,7% tal-PDG. Għalhekk,
it-tbassir tar-rebbiegħa tas-servizzi tal-Kummissjoni ġie
aġġornat mal-miżuri inklużi fil-PK sabiex ikun hemm xenarju
ta' bażi preċiż għar-rakkomandazzjoni l-ġdida. 
(12)     Ir-riskji negattivi ewlenin
għall-miri baġitarji fl-2013 u lil hinn minnha huma – abbażi
tal-evidenza tal-passat – il-proċikliċità qawwija tad-dħul
mit-taxxi indiretti u diretti, u l-użu fit-tbassir ta' elastiċitajiet
tad-dħul inqas mill-istandard. B'mod partikolari, dan ġie esperjenzat
fl-2012 meta, minkejja żieda fil-bażi tat-taxxa, id-dħul
mit-taxxi indiretti naqas, xprunat minn żieda fir-rifużjonijiet
tal-VAT u l-arretrati tal-VAT. 
(13)     Id-defiċit strutturali
naqas minn 8,3% tal-PDG fl-2010 għal 5,4% fl-2011 u 3,8% fl-2012.
Miżuri ta' konsolidazzjoni implimentati matul dan il-perjodu kienu mmirati
b'mod partikolari lejn it-taxxi indiretti, il-kontribuzzjonijiet
tad-diżabbiltà, kontribuzzjonijiet għal fondi miftuħa
tal-pensjonijiet, il-pagi tas-settur pubbliku (eskluż il-gvern lokali) u
l-konsum intermedju. Dawn il-miżuri kienu importanti u koprew kemm
in-naħa tad-dħul kif ukoll dik tal-infiq. B'mod kumulattiv dawn kienu
jammontaw għal 2,1% tal-PDG fl-2011 u għal 1,6% tal-PDG fl-2012.
(14)     L-isforz fiskali annwali medju
apparenti matul il-perjodu 2010-2012 huwa stmat li kien jammonta għal 1,5%
tal-PDG. Meta aġġustat għar-reviżjoni sinifikanti 'l fuq
fit-tkabbir potenzjali tal-produzzjoni sa miż-żmien meta
nħarġet ir-rakkomandazzjoni (-0,3pp) u għaliex d-dħul
żdied b'mod mhux mistenni b'rata anqas milli kien ikun implikat mit-tkabbir
tal-PDG abbażi tal-elastiċitajiet standard (+0,4pp), l-isforz
strutturali aġġustat medju annwali (1,6% tal-PDG) jaqbeż
l-isforz fiskali medju rrakkomandat annwali (1¼% tal-PDG) matul l-2010-2012.
L-approċċ minn isfel għal fuq jistma li d-daqs kumulattiv tal-miżuri
ta' konsolidazzjoni huwa ta' madwar 4,3% tal-PDG matul l-2010 sal-2012.
Għalhekk, il-Polonja ħadet azzjoni effettiva. 
(15)     Il-Kummissjoni Ewropea
fir-rapport tas-sostenibbiltà fiskali tal-2012 turi li l-Polonja mhix
qiegħda taffaċċja r-riskju ta' stress fiskali fil-futur qrib.
Il-pajjiż għandu livell medju ta' riskju għas-sostenibbiltà fuq
terminu taż-żmien medju u riskju baxx f'perspettiva fit-tul, sakemm
il-pjanijiet għall-konsolidazzjoni fiskali jiġu implimentati b'mod
sħiħ. Ir-Rapport dwar it-Tixjiħ 2012 jindika żieda
projettata limitata fin-nefqa pubblika totali relatata mal-età matul is-snin
2010-60. Madankollu, il-Polonja xorta għad trid timplimenta politiki
fit-tul li jsaħħu s-sostenibbiltà, iżda dan l-isforz huwa
taħt it-titjib medju meħtieġ għall-UE kollha kemm hi.
(16)     Id-dejn pubbliku naqas
għal 55,6% tal-PDG fl-2012 minn 56,2% tal-PDG fl-2011, minħabba
aġġustamenti konsiderevoli bejn il-fondi u l-flussi. It-tbassir
tar-rebbiegħa 2013 tas-servizzi tal-Kummissjoni jipprojetta
ż-żieda tiegħu għal 57½% tal-PDG fl-2013 u, abbażi ta'
suppożizzjoni tal-ebda bidla fil-politika, għal kważi 59%
tal-PDG fl-2014. 
(17)     Sabiex id-defiċit
jinġieb taħt il-limitu ta' 3% tal-PDG sal-2013, u b'hekk l-iskadenza
tiġi estiża b'sena, l-isforz strutturali meħtieġ ikun
jammonta għal mill-inqas 1,4% tal-PDG. Sforz annwali bħal dan ikun
ogħla minn dak mitlub fir-Rakkomandazzjoni tal-Kunsill
tas-7 ta' Lulju 2009 (1¼% tal-PDG), minkejja l-fatt li r-riskju
fiskali naqas mill-2009 billi d-defiċit nominali huwa f'livell ħafna
iktar baxx u d-dejn għadu taħt il-limitu ta' 60%. Bħala
konsegwenza, pass aktar gradwali tal-konsolidazzjoni jkun affordabbli billi
jnaqqas ukoll l-ispejjeż tal-produzzjoni, li jkunu mdaqqsa kieku kellha
ssir korrezzjoni fl-2013. B'mod partikolari, minħabba li l-ħin
disponibbli wara r-rakkomandazzjoni sabiex jittieħdu l-miżuri
meħtieġa jkun limitat. Għalhekk, dawn għandhom
jiżdiedu sabiex ikunu jistgħu jiksbu impatt ta' madwar 1% tal-PDG fuq
is-sena kollha.
(18)     Fid-dawl ta' dak li ntqal hawn
fuq u konsistenti mar-regoli tal-Patt ta' Stabbilità u Tkabbir, hija
meħtieġa estensjoni tad-data tal-għeluq b'sentejn biex jiġi
kkoreġut id-defiċit eċċessiv.
(19)     Il-korrezzjoni
tad-defiċit eċċessiv sal-2014 tkun konsistenti mal-miri
intermedji tad-defiċit nominali ta' 3,6% tal-PDG għall-2013 u 3,0%
tal-PDG għall-2014. It-titjib sottostanti fil-bilanċ tal-baġit
strutturali implikat minn dawn il-miri huwa ta' 0,8% tal-PDG fl-2013 u 1,3%
tal-PDG fl-2014. Dan jimplika l-ħtieġa ta' miżuri addizzjonali
ta' 0,4% tal-PDG fl-2013 u 0,4% tal-PDG fl-2014, flimkien ma' dawk diġà
inklużi fit-tbassir tar-rebbiegħa u fl-aġġornament
tal-Programm ta' Konverġenza b'impatt baġitarju stmat ta' 0,25%
fl-2013 u 0,4 % tal-PDG fl-2014.
(20)     Il-Polonja tissodisfa
l-kundizzjonijiet għall-estensjoni tal-iskadenza għall-korrezzjoni
tad-defiċit eċċessiv tal-amministrazzjoni pubblika kif stipulat
fl-Artikolu 3(5) tar-Regolament (KE) Nru 1467/97 dwar li
titħaffef u li tiġi ċċarata l-implimentazzjoni
tal-proċedura ta' defiċit eċċessiv,
ADOTTA DIN IR-RAKKOMANDAZZJONI:
(1)                   
Il-Polonja għandha ġġib fi tmiemha
s-sitwazzjoni ta' defiċit eċċessiv sa mhux aktar tard mill-2014.
(2)                   
Il-Polonja għandha
tilħaq il-mira tad-defiċit nominali ta' 3,6% tal-PDG fl-2013 u 3,0%
tal-PDG fl-2014, li huwa konsistenti ma' titjib annwali fil-bilanċ
strutturali ta' mill-inqas 0,8% u 1,3% tal-PDG rispettivament, abbażi
tat-tbassir tar-rebbiegħa 2013 aġġornat tas-servizzi
tal-Kummissjoni.
(3)                   
Il-Polonja għandha timplimenta b'mod
rigoruż il-miżuri diġà adottati, filwaqt li tikkumplimentahom
b'miżuri addizzjonali li jkunu suffiċjenti biex tintlaħaq
korrezzjoni tad-defiċit eċċessiv sa mhux aktar tard mill-2014.
(4)                   
Il-Kunsill jistabbilixxi l-iskadenza
tal-[1 ta' Ottubru 2013] sabiex il-Polonja tieħu azzjoni
effettiva u, f'konformità mal-Artikolu 3(4a) tar-Regolament tal-Kunsill
(KE) Nru 1467/97, biex tirrapporta fid-dettall l-istrateġija ta'
konsolidazzjoni prevista biex jintlaħqu l-miri.
Minbarra dan, l-awtoritajiet Pollakki
għandhom (i) itejbu l-kwalità tal-finanzi pubbliċi, b'mod partikolari
billi jimminimizzaw it-tnaqqis fl-investimenti infrastrutturali li
jsaħħu t-tkabbir, u jeżaminaw bir-reqqa n-nefqiet soċjali u
l-effiċjenza tagħhom; (ii) itejbu l-konformità mat-taxxa u jżidu
l-effiċjenza tal-amministrazzjoni tat-taxxa u (iii) jagħmlu l-qafas
istituzzjonali tal-finanzi pubbliċi aktar vinkolanti u trasparenti,
inkluż permezz tal-adozzjoni rapida ta' regola permanenti tal-infiq dwar
il-baġit tal-amministrazzjoni pubblika. Barra min hekk, biex jiġi
żgurat is-suċċess tal-istrateġija ta' konsolidazzjoni
fiskali, se jkun importanti li tiġi sostnuta il-konsolidazzjoni fiskali
permezz ta' riformi strutturali komprensivi, f'konformità
mar-rakkomandazzonijiet tal-Kunsill indirizzati lill-Polonja fil-kuntest
tas-semestru Ewropew. Lil hinn mir-rapport previst fir-rakkomandazzjoni (4),
l-awtoritajiet Pollakki għandhom jirrappurtaw dwar il-progress li jkun sar
fl-implimentazzjoni ta' dawn ir-rakkomandazzjonijiet f'kapitolu separat
tal-programmi ta' konverġenza, sakemm tkun seħħet il-korrezzjoni
sħiħa tad-defiċit eċċessiv.
Din ir-rakkomandazzjoni hija indirizzata
lir-Repubblika tal-Polonja.
Magħmul fi Brussell,
                                                                       Għall-Kunsill
                                                                       Il-President
[1]               Id-dokumenti kollha relatati mal-proċedura
tad-defiċit eċċessiv tal-Polonja jinsabu hawn: http://ec.europa.eu/economy_finance/economic_governance/sgp/deficit/countries/poland_en.htm
[2]               ĠU L 209, 2.8.1997, p. 6.
[3]               Komunikazzjoni mill-Kummissjoni lill-Kunsill dwar il-valutazzjoni
tal-implimentazzjoni baġitarja fil-kuntest tal-Proċeduri
tad-Defiċit Eċċessiv attwali wara t-tbassir
tal-ħarifa 2011 tas-servizzi tal-Kummissjoni – COM(2012) 4 finali,
11.1.2012.